Κοσμητεία Σχολής Κλασικών και Ανθρωπιστικών Σπουδών

Το ακαδημαϊκό και ερευνητικό έργο της Σχολής Κλασικών και Ανθρωπιστικών Σπουδών του ΔΠΘ, Τετάρτη 21 Ιουνίου 2023 – ώρα 19.00
2023-06-21 19:00 - 21:00 (Europe/Helsinki)
Στο πλαίσιο των δράσεων της Δημοτικής Βιβλιοθήκης Κομοτηνής και της ΚΟΙΝ.Σ.ΕΠ. «Κομοτηνή Εν Δράσει», η Σχολή Κλασικών και Ανθρωπιστικών Σπουδών του Δημοκριτείου Πανεπιστημίου Θράκης και ο «Παρατηρητής της Θράκης» σας προσκαλούν στην εκδήλωση Το ακαδημαϊκό και ερευνητικό έργο της Σχολής Κλασικών και Ανθρωπιστικών Σπουδών του ΔΠΘ, που θα πραγματοποιηθεί στη Δημοτική Βιβλιοθήκη Κομοτηνής (Τσανάκλειο Μέγαρο), την Τετάρτη 21 Ιουνίου 2023 και ώρα 19.00. Η εκδήλωση γίνεται με τη στήριξη του Europe Direct Ανατολικής Μακεδονίας και Θράκης/ΔΠΘ

ΘΑ ΠΡΟΣΦΩΝΗΣΟΥΝ ΟΙ:
Καθηγητής Φώτιος Μάρης, Πρύτανης ΔΠΘ
Καθηγητής Μανόλης Γ. Βαρβούνης, Κοσμήτορας ΣΚΑΣ/ΔΠ0

ΜΕΡΟΣ Α΄
Το έργο των Τμημάτων της ΣΚΑΣ – Αφιέρωμα στα 50 χρόνια λειτουργίας του ΔΠΘ
ΘΑ ΜΙΛΗΣΟΥΝ ΟΙ:
Ελπίδα Βόγλη, Αν. Καθηγήτρια Τμήματος Ιστορίας και Εθνολογίας ΔΠΘ
Γεώργιος Παρασκευιώτης, Επ. Καθηγητής Τμήματος Ελληνικής Φιλολογίας ΔΠΘ Αλέξανδρος Παπάζογλου, Επ. Καθηγητής Τμήματος Γλώσσας, Φιλολογίας και Πολιτισμού Παρευξείνιων Χωρών ΔΠΘ

ΜΕΡΟΣ Β΄
Παρουσίαση Επιστημονικής Επετηρίδας της ΣΚΑΣ
Παρουσίαση του Β΄ τόμου της Επιστημονικής Επετηρίδας της Σχολής Κλασικών και Ανθρωπιστικών Σπουδών από τον Θανάση Β. Κούγκουλο, Επ. Καθηγητή Τμήματος Ιστορίας και Εθνολογίας ΔΠΘ

ΜΕΡΟΣ Γ΄
Επίδοση Βραβείων Αριστείας
Επίδοση Βραβείων Αριστείας της ΣΚΑΣ/ΔΠΘ για το ακαδημαϊκό έτος 2022-2023
Αφίσα 21 Ιουνίου 2023
Πρόσκληση 21 Ιουνίου 2023

Αναγόρευση του Ομότιμου Καθηγητή του ΕΚΠΑ Νάσου Βαγενά σε Επίτιμο Καθηγητή της ΣΚΑΣ του ΔΠΘ
2023-10-25 18:00 - 21:00 | Αμφιθέτατρο Τμήματος ΚΔ, Παναγή Τσαλδάρη 1, Κομοτηνή, 69100, Greece
ΠΡΟΣΚΛΗΣΗ
O Πρύτανης του Δημοκρίτειου Πανεπιστημίου Θράκης,
Καθηγητής κ. Φώτιος Μάρης,
και ο Κοσμήτορας της Σχολής Κλασικών και Ανθρωπιστικών Σπουδών, Καθηγητής κ. Εμμανουήλ Βαρβούνης,
σας προσκαλούν στην τελετή αναγόρευσης του
Νάσου Βαγενά, Ομότιμου Καθηγητή
του Εθνικού και Καποδιστριακού Πανεπιστημίου Αθηνών,
σε Επίτιμο Καθηγητή
της Σχολής Κλασικών και Ανθρωπιστικών Σπουδών
του Δημοκρίτειου Πανεπιστημίου Θράκης.
Η τελετή θα πραγματοποιηθεί την Τετάρτη, 25 Οκτωβρίου 2023
και ώρα 19.20 στο Αμφιθέατρο της
Παλαιάς Νομικής Σχολής, στην Κομοτηνή.
Ο Πρύτανης
Καθηγητής Φώτιος Μάρης
Ο Κοσμήτορας
Καθηγητής Εμμανουήλ Γερ. Βαρβούνης
Πριν από την αναγόρευση με ώρα έναρξης 18.00 θα πραγματοποιηθεί εκδήλωση για τη μετάφραση της ποίησης του Νάσου Βαγενά στα ισπανικά από το Κέντρο Βυζαντινών, Νεοελληνικών και Κυπριακών Σπουδών της Γρανάδας.

Ο Νάσος Βαγενάς γεννιέται στη Δράμα το 1945 και σπουδάζει (1963-1968) στη Φιλοσοφική Σχολή του Πανεπιστημίου Αθηνών (Τμήμα Φιλολογίας). Πραγματοποιεί μεταπτυχιακές σπουδές στα Πανεπιστήμια της Ρώμης και του Essex, ενώ στο Πανεπιστήμιο του Birmingham ερευνά τις σχέσεις του ελληνικού ποιητικού μοντερνισμού με τον αγγλοσαξωνικό. Με υποτροφία του Πανεπιστημίου Cambridge εκπονεί στο King’s College διδακτορική διατριβή για την ποίηση του Σεφέρη. Διδάσκει στο Πανεπιστήμιο Κρήτης Νεοελληνική Φιλολογία από το 1980 έως το 1992. Από το 1993 έως το 2012, οπότε και αφυπηρετεί, διδάσκει ως Καθηγητής Θεωρίας και Κριτικής της Λογοτεχνίας στο Τμήμα Θεατρικών Σπουδών του Πανεπιστημίου Αθηνών. Προσκαλείται ως επισκέπτης καθηγητής στο Πανεπιστήμιο του Princeton, στο Πανεπιστήμιο Κύπρου και στο Πανεπιστήμιο της Οξφόρδης. Από το 1974 έως σήμερα έχει δημοσιεύσει ένδεκα βιβλία λογοτεχνικής θεωρίας, λογοτεχνικής κριτικής και πολιτισμικής κριτικής, δεκατέσσερεις συλλογές ποιημάτων και ένα βιβλίο με πεζά. Μεταφράσεις των ποιητικών του βιβλίων κυκλοφορούν στα αγγλικά, γαλλικά, ιταλικά, γερμανικά, ισπανικά, ολλανδικά, ρουμανικά, αλβανικά, σερβικά και βουλγαρικά. Μεταφράζει πλήθος κορυφαίων ξένων ποιητών. Από το 1988 έως σήμερα γράφει τακτικά επιφυλλίδες και βιβλιοκρισίες στην εφημερίδα Το Βήμα. Για το θεωρητικό, κριτικό και ποιητικό του έργο λαμβάνει τις τιμητικές διακρίσεις: Κρατικό Βραβείο Κριτικής (1995), Cavaliere dell’Ordine della Stella d’Italia (2005), Κρατικό Βραβείο Ποίησης (2006), Premio Internazionale di Poesia “Attiglio Bertolucci” (2006), Διεθνές Βραβείο Ποίησης “Branco Radičevič” (Σερβία, 2007), Μακεδονικό Βραβείο (2009), Premio Letterario Internazionale “L’Acquila-Brep” (2013), Βραβείο Πέτρου Χάρη της Ακαδημίας Αθηνών (2013), Μεγάλο Τιμητικό Βραβείο του περιοδικού Αναγνώστης (2017).

Αναγόρευση και Εκδήλωση Νάσου Βαγενά

Διεθνές Επιστημονικό Συνέδριο: Η ελληνοτουρκική ανταλλαγή πληθυσμών στην τέχνη (1923-2023), Αλεξανδρούπολη 17-19 Νοεμβρίου 2023
2023-11-17 09:00 - 2023-11-19 13:30
Η Κοσμητεία της Σχολής Κλασικών και Ανθρωπιστικών Σπουδών του Δημοκρίτειου Πανεπιστημίου Θράκης σε συνεργασία με τον Δήμο Αλεξανδρούπολης διοργανώνει Διεθνές Επιστημονικό Συνέδριο με τίτλο: Η ελληνοτουρκική ανταλλαγή πληθυσμών στην τέχνη (1923-2023), στο πλαίσιο των εορτασμών των 50 ετών από την ίδρυση του Δ.Π.Θ. (1973-2023). Το συνέδριο πραγματοποιείται το διάστημα 17-19 Νοεμβρίου 2023 στην Αλεξανδρούπολη, στο εκθεσιακό και συνεδριακό κέντρο του Νομαρχείου Αλεξανδρούπολης (παραλία της πόλης απέναντι από τον Φάρο). Το Διεθνές Επιστημονικό Συνέδριο συνδιοργανώνουν / υποστηρίζουν οι: Περιφέρεια Ανατολικής Μακεδονίας και Θράκης – Περιφερειακή Ενότητα Έβρου, Ιερά Μητρόπολη Αλεξανδρουπόλεως, Εταιρεία Αξιοποίησης και Διαχείρισης Περιουσίας Δημοκρίτειου Πανεπιστημίου Θράκης και Europe Direct Ανατολικής Μακεδονίας και Θράκης/ΔΠΘ.
Στο συνέδριο συμμετέχουν 47 πανεπιστημιακοί, ερευνητές, μεταδιδακτορικοί ερευνητές, διδάκτορες, καλλιτέχνες, υποψήφιοι διδάκτορες και μεταπτυχιακοί φοιτητές από την Ελλάδα, την Τουρκία, την Κύπρο, την Αγγλία και τη Σλοβενία. Οργανώνονται 10 συνεδρίες με 46 επιστημονικές ανακοινώσεις από την Παρασκευή 17 Νοεμβρίου 2023 και ώρα 09.00 έως την Κυριακή 19 Νοεμβρίου 2023 και ώρα 13.30 (Αίθουσα «Αλέξανδρος Κρήτης»). Τα θέματα των συνεδριών είναι: Παιδική Λογοτεχνία, Νεοελληνική Πεζογραφία, Τουρκική Πεζογραφία, Λαογραφία, Κοινωνική Ανθρωπολογία και Μουσεία, Φορητές εικόνες και ιερά κειμήλια από την Ανατολική Θράκη, Σύγκριση ελληνικής και τουρκικής λογοτεχνίας, Graphic Novel, Φωτογραφία και Κινηματογράφος, Ταυτότητα και Μνήμη (Λογοτεχνία, Χορός, Ζωγραφική, Μουσική, Μνημεία) και Μουσεία και Εκθέσεις της Ανταλλαγής.
Παράλληλες δράσεις κατά τη διάρκεια του συνεδρίου:
α. Αίθουσα «Αρμονία»: Προβολή ελληνικών και τουρκικών ταινιών μυθοπλασίας και ντοκιμαντέρ για την Ανταλλαγή των πληθυσμών
β. Φουαγιέ Νομαρχείου: Δύο εκθέσεις: I. Πρόσφυγες 1922-1923: αρχειακά τεκμήρια από τις συλλογές των Γενικών Αρχείων του Κράτους – Ν. Έβρου. II. Εμείς ως «Άλλος»: μια εικαστική αναπαράσταση της Ανταλλαγής των πληθυσμών (Επιμέλεια: Συμεών Χατζηλίδης).
Αφίσα
Πρόγραμμα
Βιβλίο Περιλήψεων
Οδηγός έκθεσης ΓΑΚ ΕΒΡΟΥ
ΑΣΤΙΚΟ ΚΤΕΛ ΓΙΑ ΤΟ ΣΥΝΕΔΡΙΟ

Αναγόρευση του Πασχάλη Μ. Κιτρομηλίδη σε Επίτιμο Καθηγητή της ΣΚΑΣ του ΔΠΘ
2024-05-22 19:00 - 21:00 | Αμφιθέατρο Παλαιάς Νομικής, Κομοτηνή
Η Σχολή Κλασικών και Ανθρωπιστικών Σπουδών του Δημοκρίτειου Πανεπιστημίου Θράκης την Τετάρτη 22 Μαΐου 2024 θα αναγορεύσει τον Ακαδημαϊκό και Ομότιμο Καθηγητή του Εθνικού και Καποδιστριακού Πανεπιστημίου Αθηνών Πασχάλη Μ. Κιτρομηλίδη σε Επίτιμο Καθηγητή της Σχολής Κλασικών και Ανθρωπιστικών Σπουδών του ΔΠΘ στο Αμφιθέατρο της Παλαιάς Νομικής Σχολής στην Κομοτηνή και ώρα 19.20. Ο τιμώμενος θα μιλήσει με θέμα «Ελληνική Παιδεία. Ιδέα και Ιστορία».
Ο Ακαδημαϊκός και Ομότιμος Καθηγητής του ΕΚΠΑ Πασχάλης Κιτρομηλίδης γεννήθηκε στη Λευκωσία. Με υποτροφία Fulbright σπούδασε πολιτική επιστήμη στα πανεπιστήμια Wesleyan (B. A. with Highest Honors in Government, 1972) και Harvard (M. A., 1975, Ph.D., 1979) στις ΗΠΑ. Δίδαξε ως Lecturer on Government στο Harvard University και εν συνεχεία στη Νομική Σχολή του Πανεπιστημίου Αθηνών, όπου εξελέγη Αναπληρωτής Καθηγητής (1983) και Καθηγητής της Πολιτικής Επιστήμης (1987-2016). Από το 1980 διευθύνει ως διευθυντής και γενικός γραμματεύς του Δ.Σ. το ιστορικό επιστημονικό ίδρυμα της Μέλπως Μερλιέ, Κέντρο Μικρασιατικών Σπουδών. Υπηρέτησε ως διευθυντής του Ινστιτούτου Νεοελληνικών Ερευνών του Εθνικού Ιδρύματος Ερευνών (2000-2011). Είναι μέλος του Επιστημονικού Συμβουλίου της Βουλής των Ελλήνων από το 2004. Υπήρξε επίσης επισκέπτης καθηγητής στα πανεπιστήμια Harvard και Bradeis στις ΗΠΑ, Visiting Fellow και ισόβιο μέλος στο Clare Hall, Πανεπιστήμιο του Cambridge, στο Saint Antony’s College και στο Saint Cross College, Πανεπιστήμιο της Οξφόρδης˙ Directeur d’Études invité, École des Hautes Études en Sciences Sociales, Παρίσι˙ Fernand Braudel Senior Fellow, European University Institute, Φλωρεντία και Visiting Professor, Harvard University Center for Italian Renaissance Studies, Villa I Tatti, Φλωρεντία. Διετέλεσε Πρόεδρος της Ελληνικής Εταιρείας Πολιτικής Επιστήμης (1988-1992), του Επιστημονικού Συμβουλίου του Κέντρου Επιστημονικών Ερευνών Κύπρου (2006-2009), και του ιδρυτικού Δ.Σ. της Ευρωπαϊκής Εταιρείας Ιστορίας της Πολιτικής Σκέψης. Είναι Επίτιμος Διδάκτωρ του Πανεπιστημίου του Βουκουρεστίου και του Τμήματος Ιστορίας και Εθνολογίας του Δημοκρίτειου Πανεπιστημίου Θράκης, Επίτιμος Εταίρος του Ινστιτούτου Σπουδών Νοτιοανατολικής Ευρώπης της Ρουμανικής Ακαδημίας, Chevalier des Palmes Académiques της Γαλλικής Δημοκρατίας και τακτικό μέλος της Ακαδημίας Αθηνών στην έδρα της Ιστορίας των Πολιτικών Θεωριών της τάξης Ηθικών και Πολιτικών Επιστημών. Στις 16 Ιανουαρίου 2015 τιμήθηκε από τον Πρόεδρο της Ελληνικής Δημοκρατίας με το παράσημο του Ταξιάρχη του Τάγματος της Τιμής. Είναι συγγραφέας ή επιμελητής πέραν των σαράντα αυτοτελών εκδόσεων στα ελληνικά και τα αγγλικά, ενώ βιβλία του έχουν δημοσιευθεί και στα ρωσικά, ρουμανικά και βουλγαρικά. Το έργο του εστιάζει στους τομείς της πολιτικής επιστήμης και της ιστορίας.

Πρόγραμμα Τελετής

Η δράση της Σχολής Κλασικών και Ανθρωπιστικών Σπουδών του ΔΠΘ κατά το ακαδημαϊκό έτος 2023-2024 26 Ιουνίου 2024 – ώρα 19.00
2024-06-26 19:00 - 21:00
Η Σχολή Κλασικών και Ανθρωπιστικών Σπουδών του Δημοκριτείου Πανεπιστημίου Θράκης, ο «Παρατηρητής της Θράκης» και η Δημοτική Βιβλιοθήκη Κομοτηνής, στο πλαίσιο των δράσεων της Βιβλιοθήκης και της ΚΟΙΝ.Σ.ΕΠ. «Κομοτηνή Εν Δράσει», σας προσκαλούν στην εκδήλωση Η δράση της Σχολής Κλασικών και Ανθρωπιστικών Σπουδών του ΔΠΘ κατά το ακαδημαϊκό έτος 2023-2024, που θα πραγματοποιηθεί στη Δημοτική Βιβλιοθήκη Κομοτηνής (Τσανάκλειο Μέγαρο), την Τετάρτη 26 Ιουνίου 2024 και ώρα 19.00. Η εκδήλωση γίνεται με τη στήριξη του Europe Direct Ανατολικής Μακεδονίας και Θράκης/ΔΠΘ

ΘΑ ΠΡΟΣΦΩΝΗΣΟΥΝ ΟΙ:
Καθηγητής Φώτιος Μάρης, Πρύτανης ΔΠΘ
Καθηγητής Μανόλης Γ. Βαρβούνης, Κοσμήτορας ΣΚΑΣ/ΔΠΘ

ΜΕΡΟΣ Α΄
Παρουσίαση του τρίτου τόμου (2023-2024) της Επιστημονικής Επετηρίδας της ΣΚΑΣ

ΟΜΙΛΗΤΕΣ
Θανάσης Β. Κούγκουλος, Επ. Καθηγητής Τμήματος Ιστορίας και Εθνολογίας ΔΠΘ
Τα συνέδρια της ΣΚΑΣ για τη Μικρασιατική Καταστροφή και την Ανταλλαγή των Πληθυσμών στην Επιστημονική της Επετηρίδα

Ιωάννης Κιορίδης, Μέλος ΕΔΙΠ Τμήματος Ελληνικής Φιλολογίας ΔΠΘ
Ο τρίτος τόμος της Επιστημονικής Επετηρίδας της ΣΚΑΣ: συγκρότηση και περιεχόμενα

ΜΕΡΟΣ Β΄
Βραβεία Αριστείας της ΣΚΑΣ

Επίδοση Βραβείων Αριστείας της ΣΚΑΣ/ΔΠΘ για το ακαδημαϊκό έτος 2023-2024 από τον Κοσμήτορα Καθηγητή Μ. Γ. Βαρβούνη.
Αντιφώνηση τιμωμένων.

Την εκδήλωση συντονίζει η φιλόλογος Τζένη Κατσαρή-Βαφειάδη

Ψηφιακή έκδοση Επετηρίδας:
https://classic.duth.gr/επιστημονική-επετηρίδα-της-σχολής/

prosklisi
poster
